Diari Oficial de la Generalitat Valenciana


Sumari del DOGV 9912, del 09-08-2024 (2024/7516)

RESOLUCIÓ de 19 de juny de 2024, de la Direcció General d'Urbanisme, Paisatge i Avaluació Ambiental, per la qual s'ordena la publicació de l'informe ambiental i territorial estratègic de la modificació número 1 del Pla d'Acció Territorial Sectorial del Comerç de la Comunitat Valenciana (PATSECOVA). Expedient 043-2021-EAE.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9912

Data del DOGV
:   09-08-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/7516

CVE
:   ZXWS-S-9951-6869

Data del document
:   19-06-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Comunitat Valenciana
    * ordenació del territori
    * impacte ambiental

De conformitat amb l’article 53.7 del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge, el qual establix la publicació en el *Diari Oficial de la Generalitat Valenciana*  de l’informe ambiental i territorial estratègic, resolc:

Publicar en el *Diari Oficial de la Generalitat Valenciana*  l’informe ambiental i territorial estratègic corresponent a l’expedient 043-2021-EAE de la Comunitat Valenciana.

«Informe ambiental i territorial estratègic

Tràmit: Modificació número 1 PATSECOVA

Promotor: Conselleria d’Economia Sostenible, Sectors Productius Comerç i Treball

Autoritat substantiva: Consell

Localització: Comunitat Valenciana

Expedient: 043 – 2021 – EAE

La Comissió d’Avaluació Ambiental, en la sessió celebrada el 31 de març de 2022, va adoptar el següent:

Acord:

Vista la proposta d’informe ambiental i territorial estratègic de la modificació número 1 del Pla d’acció territorial sectorial del comerç de la Comunitat Valenciana (PATSECOVA), en els termes següents:

En data 6 de juliol de 2021, ha tingut entrada en el Servei d’Avaluació Ambiental Estratègica una sol·licitud d’inici de l’avaluació ambiental i territorial estratègica de la modificació número 1 del Pla d’acció territorial sectorial del comerç de la Comunitat Valenciana (PATSECOVA)

A) Documentació presentada

La sol·licitud d’inici, remesa per la Direcció General de Comerç, Artesania i Consum, s’acompanya d’un esborrany de la modificació del pla i un document inicial estratègic amb els continguts de l’article 52 (procediment simplificat) del Decret legislatiu 1/2021, de 18 de juny, del Consell, d’aprovació del text refós de la Llei 5/2014, de 25 de juliol, d’ordenació del territori, urbanisme i paisatge de la Comunitat Valenciana (TRLOTUP). La documentació es presenta en format digital. A més, s’adjunta:

– Resolució, de 29 de març de 2021, del conseller d’Economia Sostenible, Sectors Productius, Comerç i Treball, per a l’inici de la tramitació de la modificació puntual.

– Document de la consulta pública prèvia prevista en l’article 49.*bis*  LOTUP durant 20 dies hàbils. (es va fer en la pàgina web de la direcció general esmentada fins al 7 de maig de 2021).

– Informe resposta a les 3 aportacions rebudes.

B) Planejament vigent

El Pla d’acció territorial sectorial del comerç de la Comunitat Valenciana (PATSECOVA) va ser aprovat mitjançant el Decret 215/2020, de 29 de desembre, del Consell. Es va publicar en el DOGV de 13 de gener de 2021 i la seua entrada en vigor comença l’1 de setembre de 2021.

El pla va ser avaluat ambientalment, i es va emetre una declaració ambiental i territorial estratègica mitjançant Acord de la Comissió d’Avaluació Ambiental de 17 d’abril de 2019 (expedient 026/12 EAE).

El 10 d’agost de 2021 es va publicar en el DOGV el Decret llei 14/2021 mitjançant el qual s’ajornava l’entrada en vigor d’alguns articles de la seua normativa.

Els articles als quals es referix són els de la present modificació número 1. L’ajornament de l’entrada en vigor s’estendrà fins que finalitze el procediment de la modificació i, en tot cas, no podrà estendre’s més enllà de dos anys. (10.08.23)

*C*) Descripció, objecte i justificació.

Es pretén modificar els articles 38, 39, 45 i 46 relatius als estàndards de places d’aparcament (article 38), els requisits per a la càrrega i descàrrega de mercaderies (article 39), la classificació dels projectes comercials sobre la base de la seua afecció territorial (article 45) i els criteris de localització de nous projectes comercials (article 46).

– Article 38. Els estàndards de places d’aparcament:

En l’actualitat, el càlcul del nombre de places necessari es fa en relació a la superfície construïda de l’establiment comercial. En este sentit, per exemple, es fa una reserva d’1 plaça cada 100 metres de superfície construïda (80 metres en altres casos).

La modificació planteja que este càlcul es faça respecte a la superfície comercial, ja que té una relació més clara amb l’aforament dels clients que són els que requeriran estes places d’aparcament.

En la superfície construïda s’inclouen usos que no requeririen la reserva d’espai per a aparcament, com pot ser la recepció i l’emmagatzematge de la mercaderia, la preparació de productes abans de la posada a la venda o espais d’administració i de descans del personal, etc.

Els operadors del sector sempre han reclamat esta qüestió, però es va mantindre en relació a la superfície construïda perquè així venia en el TRLOTUP; no obstant això, es considera oportú el canvi atés que el PAT pretén adaptar les generalitats del TRLOTUP a les particularitats del sector comercial.

– Article 39. Els requisits per a la càrrega i descàrrega de mercaderies:

La reserva de sòl per a les operacions de càrrega i descàrrega no es preveu en la LOTUP, però, no obstant això, és un aspecte que incidix en el funcionament de les ciutats per la gran quantitat de moviments de vehicles que porta aparellat (a més de la congestió en el trànsit que puga provocar-se)

El nombre d’operacions diàries de càrrega i descàrrega per a subministrament a establiments comercials és molt variat, depenent del tipus d’activitat, les necessitats de reposició de gènere, la capacitat d’emmagatzematge en el punt de venda, la seua accessibilitat, etc., cosa que, en la pràctica, suposa una àmplia casuística que en dificulta la regulació.

Durant la tramitació del PAT no es va aconseguir un criteri unànime entre els operadors per a establir l’obligatorietat de disposar de moll de càrrega a partir d’una determinada grandària, ni si el valor de comparació per a establir una ràtio de referència ha de ser la superfície construïda de l’establiment o la seua superfície de venda.

En l’actualitat s’establix la necessitat de preveure el moll de càrrega si se superen els 1.000 m² de superfície construïda; ara es pretén canviar a una quantia de 1.750 m² de superfície comercial.

– Article 45. La classificació dels projectes comercials sobre la base de la seua afecció territorial:

El PAT fa una classificació dels projectes comercials en funció de la seua afecció sobre el territori, tenint en compte la seua dimensió, la seua localització i l’oferta de productes (tipologia comercial).

Dels tres, la dimensió va ser el que més controvèrsia va generar durant la tramitació, motiu pel qual ara es planteja la revisió, ja que l’excés de prudència que suposa establir límits molt baixos a l’hora d’exigir l’avaluació detallada dels possibles efectes generats pot provocar, en determinades localitzacions, un nivell d’exigència desproporcionat i un augment de la càrrega administrativa en la seua tramitació, contrari a la tendència a la simplificació administrativa.

Tenint en compte la redacció actual, es considera que qualsevol projecte per damunt de 1.000 m² de superfície comercial que no es localitze en àmbits declarats com a àrees estratègiques de nova centralitat o oportunitat comercial ni en municipis del sistema nodal de referència comercial o en àrees urbanes integrades de les capçaleres i subcapçaleres del sistema nodal de referència comercial té impacte territorial.

En este sentit, la modificació finalment plantejada:

– Augmenta de 1000 m² a 1.750 m² de superfície comercial per a considerar que un projecte té impacte territorial si se situa fora dels àmbits assenyalats i si no és considerat tipus 2.

– Canvia la denominació dels projectes tipus 2. En lloc de «Projectes d’establiments amb impacte territorial», es denominen «Altres projectes d’establiments comercials».

– Per als projectes localitzats fora dels àmbits declarats com a àrees estratègiques de nova centralitat o oportunitat comercial en qualsevol part del territori: augmenta la superfície mínima de 1.001 a 1.750 m².

– Per als projectes localitzats fora dels municipis que componen el sistema nodal de referència comercial i les àrees urbanes integrades de les capçaleres i subcapçaleres del sistema nodal de referència comercial: augmenta la superfície mínima de 1.001 a 1.750 m².

– S’afig un nou apartat 2 que indica que es mantindrà la classificació inicial de l’establiment comercial existent classificat com a tipus 1-III quan amplie la seua superfície comercial, sempre que la resultant no supere els 2.499 metres quadrats.

– Article 46. Els criteris de localització de nous projectes comercials:

Els ajuntaments poden establir restriccions a la instal·lació d’establiments comercials en les localitzacions sensibles, i permetre a cada un fixar les que estime oportunes.

Perquè no es produïsca un greuge entre municipis confrontants, es proposa establir una sèrie de criteris generals per a detallar amb major precisió el grau d’adaptació de les condicions de localització.

La modificació pretén que els ajuntaments puguen autoritzar directament la implantació d’establiments comercials en les localitzacions sensibles següents, establint un condicionant per a cada una:

|  |  |
| --- | --- |
| Localització sensible | Condicionant |
| Les situades fora de les trames urbanes consolidades. | Valorar la mobilitat sostenible i que no es generen problemes de seguretat o riscos ambientals |
| Les situades en zones en les quals pot haver-hi risc per a les persones o els béns, i, especialment, riscos d’inundació, sísmic i d’incendi forestal. | Es complirà la normativa sectorial segons el tipus de risc. |
| Les situades a menys de 1.000 metres de distància del límit del domini públic marítim terrestre. | Valorar si es tracta de trama urbana amb predomini d’usos residencials i/o terciaris. |
| Els àmbits declarats com a àrees comercials saturades. | Estudiar compliment de les condicions o accions assenyalades en la declaració. |
| Els parcs empresarials i polígons industrials separats de l’àmbit urbà, quan el projecte comporte més de 1.000 metres quadrats de superfície comercial. | Valorar la mobilitat sostenible i que no es generen problemes de seguretat o riscos ambientals |

  

D) Document inicial estratègic: Possibles efectes sobre el medi ambient

Únicament s’han aportat dos alternatives, la 0 o manteniment de la redacció actual i la 1, que és la proposta de nova redacció.

Es presenten arguments per a descartar la redacció actual, com ara:

– Falta de concordança entre els criteris utilitzats en el text normatiu i les ordenances municipals d’algunes ciutats de la Comunitat.

– Possible sobredotació de places d’aparcament en alguns formats comercials, per no haver-hi una correlació adequada entre la grandària de l’establiment i les places d’aparcament necessàries.

– Dificultat per a l’obertura d’establiments comercials en les trames urbanes consolidades a causa dels estrictes requisits d’incorporació de molls de càrrega.

La redacció de l’alternativa 1 és fruit d’una major participació pública, diàleg i consens amb el sector.

La regulació de les reserves de places d’aparcament o la necessitat de comptar amb un moll de càrrega a partir d’una determinada grandària de l’establiment comercial pot tindre incidència tant sobre el consum energètic com sobre les emissions associades als desplaçaments motoritzats als establiments comercials, i fins i tot sobre la utilització de sòl i el consum de materials.

Amb un millor ajust de la reserva de places d’estacionament per als clients es podria arribar a potenciar un cert efecte desincentivador de l’ús del vehicle privat cap a models més sostenibles de mobilitat de baixes emissions, compartida o d’ús del transport públic.

El canvi del llindar per a l’exigència de moll de càrrega incidirà sobre les decisions d’instal·lació de supermercats i superfícies mitjanes especialitzades en les trames urbanes consolidades. I, això, al seu torn, pot contribuir a reduir l’impacte de la mobilitat generada, ja que les localitzacions en entorns urbans consolidats permeten als clients accedir a peu o mitjançant transport públic. A més, el proveïment d’estos establiments, si no es compta amb moll de càrrega, es farà mitjançant vehicles de menor grandària, que són més fàcilment substituïbles per vehicles lliures d’emissions que una flota de repartiment convencional.

Pel que fa a la classificació dels projectes sobre la base del seu impacte territorial, en cap cas eximix del compliment de la normativa existent en matèria de protecció, prevenció o control ambiental. La tramitació d’una implantació comercial en una localització sensible del territori serà objecte de control municipal en tots els casos.

Les mesures de seguiment es preveuen en el PATSECOVA i són aplicables a esta modificació.

E) Consultes

Per part de la Direcció General de Medi Natural i d’Avaluació Ambiental, la documentació aportada s’ha sotmés a consulta a les administracions afectades següents:

|  |  |  |
| --- | --- | --- |
| *Consulta* | *Informe* | *Administració pública consultada* |
| 19.07.21 | 24.03.22 | Servei de Planificació Territorial (ETCV) |
| 19.07.21 | 09.11.21 | Servei de Gestió Territorial (PAT) |
| 19.07.21 | 15.03.22 | Servei d’Infraestructura Verda i Paisatge |
| 19.07.21 | 25.03.22 | Subdirecció General Mobilitat (Mobilitat) |
| 19.07.21 | 22.09.21 | Direcció General d’Urbanisme |

  

Nota: Els informes rebuts es poden consultar, una vegada s’emeta este IATE, en la pàgina web<http://agroambient.gva.es/va/web/evaluacion-ambiental/seguiment-d-expedients-d-avaluacio-ambiental-estrategica>

F) Identificació i valoració dels possibles efectes sobre el medi ambient

Segons el que estipula l’article 46.3 del TRLOTUP, l’òrgan ambiental i territorial ha de determinar, d’acord amb els criteris de l’annex VIII, el sotmetiment al procediment d’avaluació ambiental i territorial ordinari o simplificat, en funció de l’existència d’efectes significatius sobre el medi ambient i amb una consulta prèvia a les administracions públiques afectades a què es referixen els articles 48.d i 53.1 del TRLOTUP.

– Urbanisme.

El 22 de setembre de 2021, la Direcció General d’Urbanisme emet informe relatiu a l’article 38, ja que la resta d’articles no afecten les seues competències. En este sentit, assenyala que:

«Com que es tracta d’un pla sectorial que regula específicament la matèria d’establiments comercials, es considera correcte que l’estàndard de places d’aparcament es concrete en funció dels tipus d’establiment comercial i de les zones concretes de diferents usos dins del mateix establiment, ja que respon així a la demanda d’aparcament que genera l’ús comercial. Els estàndards de l’annex IV de la LOTUP per a usos terciaris estan formulats amb caràcter general per a actuacions d’ús dominant terciari en sòl urbanitzable, i sense tindre en compte una pormenorització dels diferents usos que engloben els establiments comercials.»

En resum, informa en sentit favorable condicionat a una determinació el contingut de la qual s’ha traslladat al final d’este pronunciament.

– Ordenació del territori

• En relació a l’Estratègia territorial de la Comunitat Valenciana, el Servei de Planificació Territorial ha informat en sentit favorable per considerar-la compatible amb esta.

• S’ha emés informe pel Servei de Gestió Territorial que assenyala la incidència sobre el Pla d’acció territorial d’ordenació i dinamització de l’Horta de València (PATHV) aprovat per Decret 219/2018.

S’assenyala que en l’àmbit del PATHV prevaldrà este sobre el PATSECOVA. En este sentit, l’article 37.4 del PATHV regula l’ús comercial i els aparcaments en el sòl no urbanitzable; en el seu segon paràgraf indica que els accessos i aparcaments no seran pavimentats i la seua superfície serà com a màxim el 40 % de la superfície total ocupada per la instal·lació, i en cap cas superior a 200 m².

– Paisatge.

D’acord amb el que s’establix en la LOTUP, el paisatge actuarà com a criteri condicionant en la planificació territorial i urbanística.

En l’informe del Servei d’Infraestructura Verda i Paisatge s’assenyala que en la nova redacció proposada de l’articulat no s’aprecia incidència sobre el paisatge i la infraestructura verda.

– Mobilitat

L’informe del Servei de Mobilitat assenyala que la modificació no contradiu la Llei 6/2011 de mobilitat, si bé haurà de tindre’s en compte el seu article 12 en la implantació de noves àrees generadores de mobilitat.

G) Consideracions jurídiques

L’avaluació ambiental estratègica és l’instrument de prevenció, establit en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Esta directiva s’incorpora al dret intern espanyol mitjançant la Llei 21/2013, de 9 de desembre, d’avaluació ambiental, i al dret autonòmic, mitjançant el Decret legislatiu 1/2021, de 18 de juny, del Consell, d’aprovació del text refós de la Llei 5/2014, de 25 de juliol, d’ordenació del territori, urbanisme i paisatge de la Comunitat Valenciana (TRLOTUP).

El Reial decret legislatiu 7/2015, de 30 d’octubre, pel qual s’aprova el text refós de la Llei de sòl i rehabilitació urbana, establix en l’article 22 que els instruments d’ordenació territorial i urbanística estan sotmesos a avaluació ambiental, d’acord amb el que preveu la legislació d’avaluació ambiental.

H) Valoració ambiental d’acord amb els criteris de l’annex VIII del TRLOTUP

Atés que es modifiquen 4 articles amb temes diferents, s’analitzen de manera separada:

Article 38. Els estàndards de places d’aparcament:

1. Per les característiques dels plans i els programes:

– Si bé no s’ha descrit, en la documentació s’ha produït un altre canvi en la redacció de l’article:

En la redacció aprovada es distingien dos estàndards, un per a establiments de venda de productes ocasionals i un altre per a establiments de venda de productes d’alimentació o mixtos.

Article 38. 3.a.1. Una plaça d’aparcament per cada 100 metres de superfície construïda o fracció en els establiments que venguen productes ocasionals.

Article 38. 3.a.2. Una plaça d’aparcament per cada 80 metres de superfície construïda o fracció en els establiments que venguen productes d’alimentació o mixtos.

En la nova redacció s’unifica i no es fa esta distinció. No es troba inconvenient per a este canvi, però ha d’estar justificat en la documentació que es presente per a aprovació definitiva.

– El Servei de Gestió Territorial ha emés informe sobre la incidència amb les determinacions assenyalant la incidència sobre el Pla d’acció territorial d’ordenació i dinamització de l’Horta de València (PATHV) aprovat per Decret 219/2018. La prevalença d’este sobre el PATSECOVA s’ha traslladat a les determinacions finals.

2. Per les característiques dels efectes i de l’àrea probablement afectada:

Els usos no comercials de l’establiment també poden requerir la presència de treballadors que necessiten places d’estacionament. Per això, segons indica la Direcció General d’Urbanisme, és necessari establir un altre estàndard per als altres usos els requeriments dels quals segurament seran menors que els dels clients de l’ús comercial.

Article 39. Els requisits per a la càrrega i descàrrega de mercaderies:

1. Per les característiques dels plans i els programes:

Tal com s’ha indicat, en la redacció actual es preveuen 1.000 m² de superfície construïda, i en la nova redacció, 1.750 m² de superfície comercial. Això suposa que es delimitaran menys espais per a càrrega i descàrrega que els previstos inicialment.

2. Per les característiques dels efectes i de l’àrea probablement afectada:

Això suposaria majors problemes en la mobilitat dins del municipi, ja que podria generar problemes amb el mal estacionament de vehicles o amb l’increment del trànsit pel temps de retard en la busca d’aparcament.

No obstant això, el Servei de Mobilitat ha informat que els canvis introduïts no afecten la Llei 6/2011 de mobilitat.

A més, amb la situació anterior al PATSECOVA es continua millorant l’estat actual, ja que esta reserva no es preveu en la normativa, llevat que cada ajuntament haja decidit regular-lo de manera independent.

Article 46. Els criteris de localització de nous projectes comercials:

1. Per les característiques dels plans i els programes:

L’apartat 3 de l’article 46, que no es modifica, ja preveu que els ajuntaments establisquen restriccions a la instal·lació d’establiments comercials en les zones sensibles.

El nou apartat establix algunes restriccions perquè siguen comunes a tots els municipis i no es produïsquen discordances entre estos.

2. Per les característiques dels efectes i de l’àrea probablement afectada:

Entre les mesures proposades es considera que en els llocs allunyats de la trama urbana consolidada s’implanten models de mobilitat sostenible i per a les zones de risc es tinga en consideració la legislació sectorial.

Quan es va avaluar el PATSECOVA, ja es va posar com a condicionant que estes zones sensibles únicament es poden situar en sòl urbà o urbanitzable, en sòls la transformació dels quals ja està prevista pel planejament, i es va considerar adequat que no s’establira en eixe moment cap tipus de condicionant. Que ara s’establisquen millorarà la situació actual, motiu pel qual no s’observa inconvenient per a això.

Article 45. La classificació dels projectes comercials sobre la base de la seua afecció territorial:

Els projectes d’implantació comercial es classifiquen en diversos tipus en funció de la seua magnitud, de la seua incidència mediambiental territorial, urbanística, paisatgística, social i sobre el patrimoni històric i cultural.

L’article 45.1 del PATSECOVA és el que arreplega esta classificació i es pretén ara modificar-lo. No obstant això, observant el text d’este article s’observa que no concorda amb el que va ser sotmés a avaluació ambiental i sobre el qual es va emetre la DATE.

– El text sobre el qual es va emetre la DATE del PATSECOVA era:

«Els projectes de nova construcció, trasllat, ampliació o canvi d’activitat d’establiments comercials minoristes individuals o col·lectius es classifiquen, segons la magnitud i importància real o potencial de la seua incidència mediambiental, territorial, urbanística, paisatgística, social i sobre el patrimoni històric i cultural, en quatre tipus:

a) Projectes de tipus 1. Projectes d’establiments comercials sense impacte territorial. Amb caràcter general, seran considerats com a tals els projectes que suposen la implantació de fins a 2.499 metres quadrats de superfície comercial, excepte els tipificats com a tipus 3.

b) Projectes de tipus 2. Projectes de grans superfícies comercials sense impacte territorial. Projectes que suposen la implantació d’entre 2.500 i 5.000 metres quadrats de superfície comercial situats en àmbits declarats com a àrees estratègiques de nova centralitat o oportunitat comercial en qualsevol part del territori o en els municipis que componen el sistema nodal de referència comercial sempre que no se situen en les localitzacions considerades com a sensibles per a la implantació de projectes comercials establides en l’article 47.2.

c) Projectes de tipus 3. Projectes d’establiments amb impacte territorial. Projectes que suposen la implantació d’entre 1.001 i 2.499 metres quadrats de superfície comercial, que no es desenvolupen en àmbits declarats com a àrees estratègiques de nova centralitat o oportunitat comercial o en municipis que formen part del sistema nodal de referència comercial. També es consideren com a tals aquells que, amb eixe rang de superfície comercial, se situen en alguna de les localitzacions considerades com a sensibles per a la implantació de projectes comercials establides en l’article 47.2.

d) Projectes de tipus 4. Projectes de grans superfícies comercials amb impacte territorial. Seran definits com a tals la resta dels projectes que suposen la implantació de 2.500 o més de superfície comercial.»

En la DATE es va incloure un quadre d’elaboració pròpia per a organitzar els diversos tipus:

|  |  |  |  |
| --- | --- | --- | --- |
|  | *Sistema nodal de referència*  *Àrees estratègiques (\*)* | *Resta de municipis* | *Localitzacions sensibles (\*\*)* |
| Entre 0 i 1.000 m² | Tipus 1 | Tipus 1 | Tipus 1 |
| Entre 1.001 i 2.499 m² | Tipus 1 | Tipus 3 | Tipus 3 |
| Entre 2.500 i 5.000 m² | Tipus 2 | Tipus 4 | Tipus 4 |
| Entre 5.000 i 120.000 m² | Tipus 4 (\*\*\*) | No permés | No permés |

  

Quadre d’elaboració pròpia.

(\*) àrees estratègiques de nova centralitat o oportunitat comercial

(\*\*) Definides en l’article 47 de la normativa PAT

(\*\*\*) En l’article 48 s’establixen limitacions per als grans establiments. Únicament es poden emplaçar en capçaleres, subcapçaleres i nodes intermedis en àrees urbanes integrades de més de 50.000 h.

– I el text de l’article finalment aprovat és:

«1. Els projectes de nova construcció, trasllat, ampliació o canvi d’activitat d’establiments comercials minoristes individuals o col·lectius es classifiquen, segons la magnitud i importància real o potencial de la seua incidència mediambiental, territorial, urbanística, paisatgística, social i sobre el patrimoni històric i cultural, en tres tipus:

a) Tipus 1. Projectes d’establiments comercials sense impacte territorial:

I. Projectes que suposen la implantació de fins a 5.000 metres quadrats de superfície comercial, situats en àmbits declarats com a àrees estratègiques de nova centralitat o oportunitat comercial.

II. Projectes que suposen la implantació de fins a 5.000 metres quadrats de superfície comercial, situats en els municipis que componen el sistema nodal de referència comercial, i les àrees urbanes integrades de les capçaleres i subcapçaleres del sistema nodal de referència comercial, sempre que no se situen en les localitzacions considerades com a sensibles per a la implantació de projectes comercials establides en l’article 46.3.

III. Projectes que suposen la implantació de fins a 1.000 metres quadrats de superfície comercial localitzats en altres àmbits, excepte els tipificats com a tipus 2.

b) Tipus 2. Projectes d’establiments amb impacte territorial:

I. Projectes que suposen la implantació d’entre 1.001 i 2.499 metres quadrats de superfície comercial, localitzats fora dels àmbits declarats com a àrees estratègiques de nova centralitat o oportunitat comercial en qualsevol part del territori.

II. Projectes que suposen la implantació d’entre 1.001 i 2.499 metres quadrats de superfície comercial, localitzats fora dels municipis que componen el sistema nodal de referència comercial i les àrees urbanes integrades de les capçaleres i subcapçaleres del sistema nodal de referència comercial.

III. Projectes que suposen la implantació d’entre 1001 i 2.499 metres quadrats de superfície comercial que se situen en les localitzacions considerades com a sensibles per a la implantació de projectes comercials establides en l’article 46.3.

c) Tipus 3. Projectes de grans superfícies comercials amb impacte territorial: la resta dels projectes que suposen la implantació de més de 2.500 metres quadrats, sempre que siguen compatibles amb el que establix l’article 47.1.»

|  |  |  |  |
| --- | --- | --- | --- |
|  | *Sistema nodal de referència*  *Àrees estratègiques (\*)*  *Àrees urbanes integrades* | *Resta de municipis* | *Localitzacions sensibles (\*\*)* |
| Entre 0 i 1.000 m² | Tipus 1 | Tipus 1 | Tipus 1 (\*) |
| Entre 1.001 i 2.499 m² | Tipus 1 | Tipus 2 | Tipus 1 (\*) Tipus 2 |
| Entre 2.500 i 5.000 m² | Tipus 1 | Tipus 3 | Tipus 1 (\*) Tipus 3 |
| Entre 5.000 i 120.000 m² | Tipus 3 (\*\*\*) | No permés | No permés |

  

Quadre d’elaboració pròpia.

(\*) àrees estratègiques de nova centralitat o oportunitat comercial

(\*\*) Definides en l’article 46.3 de la normativa PAT

(\*\*\*) En l’article 47 s’establixen limitacions per als grans establiments. Únicament es poden emplaçar en capçaleres, subcapçaleres, nodes intermedis i àrees urbanes integrades de més de 50.000 h.

– La redacció de l’article 45.1 inclosa en el PATSECOVA aprovat és diferent de la que es va sotmetre a avaluació ambiental, ja que, a més que té menys tipus, s’han inclòs els municipis de les àrees urbanes integrades en el tipus 1 considerat com a sense impacte territorial i en els àmbits sensibles es permeten els de les àrees estratègiques de nova centralitat o oportunitat comercial (fins a 5.000 m²).

En conseqüència, l’article 45.1 no pot considerar-se vàlid, ja que no s’ha tramitat correctament per no haver-se avaluat ambientalment (article 9 de la Llei 21/2013).

– No obstant això, no impedix que s’avalue la redacció ara proposta, l’esquema de la qual:

|  |  |  |  |
| --- | --- | --- | --- |
|  | *Sistema nodal de referència*  *Àrees estratègiques (\*)*  *Àrees urbanes integrades* | *Resta de municipis* | *Localitzacions sensibles (\*\*)* |
| Entre 0 i 1.000 m² | Tipus 1 | Tipus 1 | Tipus 1 (\*) |
| Entre 1.001 i 1.749 m² | Tipus 1 | Tipus 1 | Tipus 1 (\*), tipus 2 |
| Entre 1.750 i 2.499 m² | Tipus 1 | Tipus 2 | Tipus 1 (\*), tipus 2 |
| Entre 2.500 i 5.000 m² | Tipus 1 | Tipus 3 | Tipus 1 (\*), tipus 3 |
| Entre 5.000 i 120.000 m² | Tipus 3 (\*\*\*) | No permés | No permés |

  

Quadre d’elaboració pròpia.

(\*) àrees estratègiques de nova centralitat o oportunitat comercial

(\*\*) Definides en l’article 46.3 de la normativa PAT

(\*\*\*) En l’article 47 s’establixen limitacions per als grans establiments. Únicament es poden emplaçar en capçaleres, subcapçaleres, nodes intermedis i àrees urbanes integrades de més de 50.000 h.

D’una banda, s’ha augmentat la superfície de 1.000 a 1.750 m² basant-se en l’evolució dels formats comercials a la Comunitat Valenciana, que mostra un augment progressiu de la superfície. Es fa este canvi amb la finalitat de disminuir la càrrega i tramitació administrativa. La Llei 3/2011 obliga a l’obtenció d’autorització comercial autonòmica per damunt dels 2.500 m², sent el PATSECOVA el que rebaixa esta quantia en funció de la seua localització fins als 1.000 m² en primer lloc i ara fins als 1.750 m².

No s’observa inconvenient ambiental per a procedir al que se sol·licita.

D’altra banda, es proposa canviar el nom del tipus 2 i que passe a denominar-se «Altres projectes d’establiments comercials» en lloc de «Projectes d’establiments amb impacte territorial». No s’ha aportat cap justificació per a fer este canvi, més aïna al contrari, ja que en tota l’argumentació s’utilitza l’expressió «establiment amb impacte», i fins i tot s’indica que deriva de la transposició de la directiva de servicis. A més, per coherència, si el tipus 1 són els establiments «sense impacte territorial», el tipus 2 hauria de ser «amb impacte territorial».

– La proposta també introduïx un nou apartat 2 a l’article 45:

«45.2. Es mantindrà la classificació inicial de l’establiment comercial existent classificat com a tipus 1-III quan amplie la seua superfície comercial sempre que la resultant no supere els 2.499 metres quadrats.»

El tipus 1-III es referix als establiments localitzats en altres àmbits (resta de municipis en el quadre anterior). També és una qüestió administrativa de no canviar la classificació quan passe d’un escaló a un altre, sempre per davall del paràmetre establit per la Llei 3/2011.

I) Proposta d’acord

Segons establix l’article 53 del TRLOTUP, d’acord amb els criteris de l’annex VIII d’esta llei i a la vista de l’anàlisi que s’ha fet en l’apartat anterior, es pot concloure que les modificacions dels articles 38, 39 i 46 del PATSECOVA, tal com s’han proposat, no tenen efectes significatius negatius sobre el medi ambient i el territori, i es pot resoldre l’avaluació ambiental estratègica pel procediment simplificat.

D’acord amb el que s’ha exposat, es resol un doble acord:

1) Emetre informe ambiental i territorial estratègic favorable en el procediment simplificat d’avaluació ambiental i territorial estratègica dels articles 38, 39 i 46 inclosos en la modificació número 1 del Pla d’acció territorial sectorial del comerç de la Comunitat Valenciana (PATSECOVA), l’objecte del qual serà el descrit en la documentació remesa, d’acord amb els criteris de l’annex VIII de la LOTUP, per no tindre efectes significatius sobre el medi ambient, sempre que prèviament a l’aprovació definitiva es complisquen els condicionants descrits a continuació, i correspondrà continuar la tramitació de la modificació del pla conforme a la seua normativa sectorial:

1.1) En l’àmbit del Pla d’acció territorial d’ordenació i dinamització de l’Horta de València (Decret 219/2018), la seua normativa preval sobre la que establisca el PATSECOVA.

1.2) En l’apartat 3.*a*  de l’article 38 s’establirà un estàndard d’aparcament en proporció a la superfície no comercial, de conformitat amb l’apartat III.5.4.*c*, en relació amb el III.4.7, de l’annex IV de la LOTUP.

1.3) Ha de justificar-se en la memòria que es presente per a aprovació definitiva l’eliminació de l’article 38.3.*a*.1 i 2.

1.4) Ha de corregir-se el quadre de la pàgina 15 del DIE, i la resta de la documentació, en el sentit que l’aprovació del pla no li correspon a l’òrgan promotor, sinó a l’òrgan substantiu, que en este cas és el Consell.

S’ha observat un error material en la redacció de l’article 46.5, en la seua versió castellana, en què falta incloure l’apartat *e*.

Segons establix l’article 53.7 del TRLOTUP, l’informe ambiental i territorial estratègic perdrà la vigència i deixarà de tindre els efectes propis si, una vegada publicat en el *Diari Oficial de la Generalitat Valenciana*, no s’ha aprovat la revisió del pla en el termini màxim de quatre anys des que es va publicar. En este cas, el promotor ha d’iniciar novament el procediment d’avaluació ambiental i territorial estratègica simplificada de la modificació.

2) Emetre informe ambiental i territorial estratègic favorable en el procediment simplificat d’avaluació ambiental i territorial estratègica de l’article 45, excepte per al canvi de denominació del tipus 2, inclòs en la modificació número 1 del Pla d’acció territorial sectorial del comerç de la Comunitat Valenciana (PATSECOVA), l’objecte del qual serà el descrit en la documentació remesa, d’acord amb els criteris de l’annex VIII de la LOTUP, per no tindre efectes significatius sobre el medi ambient.

En el cas que no s’aprove definitivament este article, s’ha de fer constància que l’article 45 publicat en el DOGV no és el que es va avaluar ambientalment, motiu pel qual se’n qüestiona la validesa.

Segons establix l’article 53.7 del TRLOTUP, l’informe ambiental i territorial estratègic perdrà la vigència i deixarà de tindre els efectes propis si, una vegada publicat en el *Diari Oficial de la Generalitat Valenciana*, no s’ha aprovat la revisió del pla en el termini màxim de quatre anys des que es va publicar. En este cas, el promotor ha d’iniciar novament el procediment d’avaluació ambiental i territorial estratègica simplificada de la modificació.

Òrgan competent

La Comissió d’Avaluació Ambiental és l’òrgan competent per a emetre l’informe ambiental i territorial estratègic a què es referix l’article 53.2.*b*  del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge, d’acord amb el que disposa l’article 3.2 del Decret 230/2015, de 4 de desembre, del Consell, pel qual s’aprova el Reglament de l’òrgan ambiental de la Generalitat als efectes d’avaluació ambiental estratègica (plans i programes).

A la vista de tot el que antecedix, la Comissió d’Avaluació Ambiental acorda: emetre informe ambiental i territorial estratègic favorable en el procediment simplificat d’avaluació ambiental i territorial estratègica de la modificació número 1 del Pla d’acció territorial sectorial del comerç de la Comunitat Valenciana (PATSECOVA), per considerar que no té efectes significatius en el medi ambient, amb el compliment de les determinacions que s’inclouen en l’informe esmentat.

Notificar als interessats que, contra esta resolució, com que no és un acte definitiu en via administrativa, no es pot interposar cap recurs, fet que no és un inconvenient perquè es puguen utilitzar els mitjans de defensa que es consideren pertinents en el seu dret.

Fet que vos notifique perquè en prengueu coneixement i als efectes oportuns.

Fet que se certifica amb anterioritat a l’aprovació de l’acta corresponent i a reserva dels termes precisos que se’n deriven, tal com autoritza l’article 18.2 de la Llei 40/2015, d’1 d’octubre, de règim jurídic del sector públic.

València, 7 d´abril de 2022.– El secretari de la Comissió d’Avaluació Ambiental: José del Valle Arocas.»

  

València, 19 de juny de 2024

Miguel Angel Ivorra Devesa

Director general d'Urbanisme, Paisatge i Avaluació Ambiental